རྗེ་སྟེ། བར་མཚམས་མེད་པར་འབྱུང་བ་རྒྱུན་མི་ཆད་པའོ། །དེ་ལྟར་མཐར་ཐུགས་པ་རྫོགས་པ་ཆེན་པོའི་དཀའ་ཐུབ་དང་བརྟུལ་ཞུགས་བསྟན་ནས། ཞར་ལ་གསང་སྔགས་ལྔ་པོའི་དཀའ་ཐུབ་དང་བརྟུལ་ཞུགས་བསྟན་པ་ནི། ཇི་ལྟར་ན་ཡེ་ནས་རྣམ་པར་དག་པ་རྟོགས་པ་བཞིན། ཞེས་པ། ཤེས་བྱ་ལྟ་བའི་ངོ་བོ་ཡེ་ཇི་ལྟར་ཡིན་པའི་དོན་དེ་སྤྲོས་པའི་མཚན་མ་ཐམས་ཅད་དང་བྲལ་བའི་ངང་ལ་ཕྱོགས་ཞེན་མི་མངའ་བའི་དག་པའི་ལྟ་བུའི་ངོ་བོ་རྟོགས་པ་བཞིན། ཞེས་པ། ལུང་ཨ་ནུ་ཡོ་ག་དབྱིངས་དང་ཡེ་ཤེས་རྒྱུ་འབྲས་སུ་རྟོགས་པ་དང་། མ་ཧཱ་ཡོ་ག་པས་ཐབས་དང་ཤེས་རབ་སུ་རྟོགས་པ་དང་། ཡོ་ག་པ་དག་གིས་ཡུལ་སེམས་སྟོང་པ་མཉམ་ཉིད་ཀྱི་རྟོགས་པ་དང་། ཀྲི་ཡ་ཆོས་ཐམས་ཅད་རིག་པ་མཐའ་བྲལ་གྱི་རྟོགས་པ་དང་མཐུན་བཞིན་དུ་བསྲུང་བའི་ཚུལ་ཁྲིམས་ཀྱི་དཀའ་ཐུབ་དང་། སྤྱོད་པའི་ཁྱད་པར་གྱི་བརྡུལ་ཞུགས་ཀྱང་རྟོགས་པ་དང་མཐུན་པ་དེ་ལྟར། རྣམ་པར་དག་པ་ཞེས་པ། ཀྲི་ཡ་བདག་སྤྱོད་ཆེད་འཛིན་གྱི་ངོས་ནས་རྣམ་པར་དག་པ་དང་། ཨུ་པ་ཡ་དེ་དང་མཐུན་པ་དང་། ཡོ་ག་པ་ལུས་གར་དང་ཕྱག་རྒྱ། ངག་སྔགས་དང་ཚིགས་བཅད། སེམས་ཏིང་ངེ་འཛིན་ལ་སེམས་མེད་པའི་རྣམ་པར་དག་པ་དང་། མ་ཧཱ་པ་དག་ཐབས་དང་ཤེས་རབ་དང་བླང་དོར་མེད་པའི་དོན་ཉམས་སུ་ལེན་པ་ཉིད་ཀྱིས་བླང་དོར་གཉིས་འཛིན་རྣམ་པར་དག་པ་དང་། ཨ་ནུ་དེ་དང་མཐུན་ཡང་མ་ཧཱ་བཞིན་དུ་དེ་ཉིད་དུ་འཛིན་པ་དང་བྲལ་བ་ནི་རྣམ་པར་དག་པ་ཞེས་བྱ་སྟེ་སྤྱོད་པའོ། །དེས་ན་ཉམས་སུ་བླང་བའི་ངོས་ནས་བརྟུལ་ཞུགས་ཞེས་བྱ་ལ། ཉམས་སུ་བླངས་ཏེ་མཐར་ཕྱིན་པའི་ངོས་ནས་དཀའ་ཐུབ་ཅེས་བྱའོ། །དེས་ན་བཤད་པའི་ཚིག་རྐང་གཉིས་པོ་དེས་གསང་སྔགས་ཕྱི་ནང་གི་སྤྱོད་པ་རྣམས་བསྟན་ལ། ཐུགས་རྗེ་མི་འབྱུང་བ་ཕྱིན་ཆོད་ཀྱི་སྦྱིས། ཐུགས་རྗེ་འབྱུང་བའི་ངོ་བོ་ཐེག་པ་དགུ་ཀུན་གྱི་རང་རང་གི་རྟོགས་པ་དང་མཐུན་པའི་སྡོམ་པ་དང་སྤྱོད་པ་རྣམས་ཤེས་པར་བྱའོ། །དེས་ན་རྫོགས་པ་ཆེན་པོ་ནི། མཐར་ཐུག་པའི་འབྲས་བུའི་ངོ་བོ་བཅུད་དམ་པ་ཡིན་པ་ཡིད་བཞིན་གྱི་ནོར་གྱི་ནོར་བུ་རིན་པོ་ཆེ་དང་འདྲ་སྟེ། ཐེག་པ་ཀུན་གྱིས་བསྒྲུབ་པའི་འབྲས་བུ་ཡིན་པ་དང་། དེ་ཉིད་མི་འགགས་པ་ལས་གདུལ་བྱའི་བློ་ཚོད་དང་མཐུན་པ་བཞིན་དུ་ཐེག་པ་རྣམས་སྣང་བར་བསྟན་པ་ནི། རྒྱུད་ཉིད་ལས། རང་བཞིན་གསང་བའི་སྙིང་པོ་འདི། །སྡེ་སྣོད་ཀུན་དང་རྒྱུད་ཀུན་གྱི། །འབྱུང་གནས་གཏན་ལ་ངེས་པར་འབེབས། །ཞེས་སོ། །དེ་ལྟར་དཀྱུས་ཚར་ནས། ཞབས་ཀྱི་དོན་སློབ་དཔོན་ཉིད་ཀྱི་སྨོན་ལམ་མིན། ལྟ་བའི་ཕྲེང་བའི་གསང་བ་འདི། ཞེས་པ། ལྟ་བ་ནི་འཇིག་རྟེན་དང་འཇིག་རྟེན་ལས་འདས་པ་བཅུ་གསུམ་སྟེ། དོན་ལས་མཚན་དུ་སྩལ་བའོ། །ཕྲེང་བ་ནི་དཔེ་ལས་མཚན་དུ་གསོལ་བ་སྟེ། ཕྲེང་བ་དང་ཐག་པ་གཅིག་ལ་བརྒྱུས་ཀྱང་རྡོག་པ་རྣམས་སོ་སོར་མ་འདྲེས་པ་དང་འདྲ་བར། ཆོས་མཉམ་པ་ཉིད་ཕྲེང་ཐག་ལྟ་བུ་ལས་ལྟ་བ་བཅུ་གསུམ་པོ་རྒྱུན་ཆགས་སུ་གྲལ་རིམ་མ་ནོར་བར་ཡོད་པས་སོ། །
ཡང་ན་ཕྲེང་བ་ནི་མཛེས་པ་ཡིན། དེ་དང་འདྲ་བར་གདུལ་བྱ་རྣམས་སོ་སོ་རང་རང་གི་བློ་ངོ་ལ་རིག་པ་ཚིམ་ཞིང་མཛེས་པའི་བྱ་བ་བྱེད་པ་སྟེ། དེས་ན་གཡུ་ཐང་བཞིན་དུ་གོང་མས་འོག་མ་སུན་མི་འདོད་སོ་སོར་ཐེག་པ་རང་རང་གི་ངོ་བོ་བཀོད་པར་ངེས་སོ། །གསང་བ་འདི་ཞེས་པ་གཉིས་ཏེ། རང་བཞིན་གྱི་གསང་བ་དང་། མི་བསྟན་པ་གཉིས་ལས། རང་བཞིན་གྱིས་གསང་བ་ནི། བཤད་པ་དང་འཆད་པ་བཞིན་པས། རྟོགས་པའི་སྐལ་ལྡན་པས་ཕལ་གྱི་སྤྱོད་ཡུལ་མ་ཡིན་པས་སོ། །དོན་དེས་ན་སྣོད་དུ་མ་གྱུར་པ་ལ་ཡང་གསང་བས་བཤད་པ་བཞིན་ནོ། །འདི་ཞེས་བྱ་བ་ནི་བརྗོད་བྱ་བརྗོད་བྱེད་གཉིས་ཀྱི་ངོ་བོ་སྟོན་པས་སོ། །འོ་ན་ལྟ་བའི་ཕྲེང་བ་ཞེས་སྨོས་ན། གསང་བ་འདི་ཞེས་པ་རྫོགས་པ་ཆེན་པོ་ལ་བཞག་པ་ཅི་ཡིན་ཞེ་ན། འདིའི་རྒྱུད་ཀྱི་ཁུངས་ཀྱི་གཞུང་སྤྱི་ཡང་གསང་བར་བསྡུ་བ་དང་། ལྟ་བའི་རྣམ་གྲངས་བསྟན་པ་ཀུན་ཀྱང་རྫོགས་པ་ཆེན་པོ་མཐོང་བའི་ཐབས་ཡིན་པ་དང་། ལྟ་བ་རྣམས་སྤྱིར་བསྟན་ནས། དམིགས་ཀྱིས་རྫོགས་པ་ཆེན་པོ་བསལ་བས་སོ། །དམུར་ལོང་རང་ཕྱེའི་མིག་རྙེད་ལྟར། ཞེས་པ། དཔེར་ན་སེམས་ཅན་མ་ཁོང་ནས་མིག་ལོང་བས་མཐོང་སྣང་གི་དངོས་པོ་ཅི་ཡང་མིག་གི་ཡུལ་དུ་མ་གྱུར་པ་ཉིད་སྔ་མའི་ལས་ངན་པ་ཟད་པའི་སྟོབས་དང་། ལས་བཟང་པོ་སད་པའི་མགོ་མཉམ་པས་དེའི་སྟོབས་ཀྱིས་མིག་རང་ཕྱི་སྟེ་མིག་རྙེད་པར་གྱུར་ན་སྐད་ཅིག་མ་གཅིག་ལ་ཕྱི་ནང་གི་ཆོས་ཐམས་ཅད་བརྡ་འཕྲད་པ་རིམ་པ་བཞིན་དུ་སྐྱེ་མི་དགོས་པ་ལྟར། འདིར་དམུས་ལོང་དང་འདྲ་བའི་ཐོག་མ་མེད་པའི་མུ་ནས་མ་རིག་པ་གཉིས་ཀྱིས་ཤེས་རབ་ཀྱི་མིག་ལོང་སྟེ། ལས་གསུམ་གྱི་བག་ཆགས་ཀྱིས་བསྣན་ཏེ་བསྒྲིབས་པས། རང་བཞིན་རྫོགས་པ་ཆེན་པོའི་དོན་རང་དང་སྐད་ཅིག་ཙམ་མ་བྲལ་ཡང་། ཟུར་ཙམ་ཡང་མ་མཐོང་བའི་སྐབས་སུ། ལས་བཟང་པོ་སད་པ་དང་འདྲ་བའི་བསྐལ་པ་ཞིང་གི་རྡུལ་སྙེད་དུ་གསུམ་ལ་བློ་སྦྱངས་ཏེ། དཀྱིལ་འཁོར་མ་ལུས་བསྙེན་པའི་གང་ཟག་ཡང་རབ་ཀྱིས་ལས་ངན་པ་དག་པ་དང་འདྲ་བའི་མ་རིག་པ་གཏན་ནས་དག་མིག་རང་ཕྱེ་བ་དང་འདྲ་བའི་རྟོགས་པའི་ཤེས་རབ་རང་ལས་འཁྲུངས་ཏེ་རང་གི་རང་ངོ་ཤེས། རང་བཞིན་རྫོགས་པ་ཆེན་པོའི་དོན་གཅིག་ཆར་མངོན་དུ་གྱུར་པའི་ཤེས་རབ་ཐབས་ཀྱི་རྩལ་འཆང་བ། ཅེས་པ། བཤད་མ་ཐག་པའི་རིག་པ་ཉིད་ཆོས་ཐམས་ཅད་གང་དུའང་མི་དམིགས་པའི་ཤེས་རབ་དང་། ཅི་ཡང་མི་འགགས་པའི་ཐབས་ཏེ། དེ་དབྱེར་མེད་དུ་བྱང་ཆུབ་སེམས་སུ་ལྷུན་གྱིས་གྲུབ་པ་སྐད་ཅིག་ལ་རྟོགས་པར་ནུས་པའི་རྩལ་འཆང་བ་དེ་ནི་སྐྱེས་མཆོག་ཅེས་བྱ་སྟེ། བཤད་པ་ཉིད་ཀྱི་བསགས་པ་དང་སྦྱངས་པ་མཐར་ཐུགས་པ་ལས་སྣང་བས་ན་སྐྱེས། འདིར་ཐེག་པ་ཉིད་ཀྱི་སྣོད་དུ་གྱུར་པས་ན་མཆོག་ཡོད་ན་ཞེས་པ། དཀོན་པ་སྟེ་ལམ་ལ་ཞུགས་པ་ཁྲི་ཙམ་གྱི་ནང་ན་ཡང་། འདི་རྟོགས་སུ་རུང་བའི་གང་ཟག་གཅིག་ཙམ་ལས་དཀོན་པས་ན་དེ་ལྟ་བུ་ཡོད་ན་གཞུང་འདི་དང་འཕྲད་པར་གྱུར་ཅིག །དེ་ལྟར་འཕྲད་པ་ཙམ་གྱིས་སྣོད་བཅུད་འཛོམ་པས་རིག་པ་ལ་མཇལ་བ་ཐེ་ཚོམ་མི་ཟ་སྟེ། དཔེར་ན་མེ་ལོང་གཡའ་དག་པ་ལ་བཞིན་འཕྲད་པ་བཞིན་ནོ། །འོ་ན་གཞན་གྱི་བསྔོ་བ་འགྲོ་བ་ཡོངས་ལ་བསྔོ་ན། འདི་ལྟར་བསྔོ་བ་ཅི་ཞེ་ན། སྤྱིར་བསྟན་པ་འདི་ནི། འདི་ཉིད་ཀྱིས་འགྲོ་བ་ཡོངས་ལ་བསྔོ་བའང་ཡིན་ཏེ། དཔེར་ན་རི་དབང་གི་རྒྱལ་པོ་ཡོད་ན་དགོས་འདོད་ལྷུན་གྱིས་གྲུབ་པ་བཞིན། འདིར་བསྔོ་བ་བཞིན་གྱི་སྣོད་བཅུད་འཛོམ་ན་འགྲོ་དོན་ཕྱོགས་མེད་དུ་འཆར་བའོ། །དམིགས་ཀྱིས་བསལ་བ་ནི། རི་དབང་གི་རྒྱལ་པོ་སེམས་ཅན་གྱི་མདུན་དུ་སྣང་བར་གྱུར་ཅིག་བྱས་ཀྱང་། སྤྱོད་ཡུལ་དུ་མ་གྱུར་པས་མི་སྣང་ལ། ཟག་མེད་མཐོང་བ་རྣམས་ཀྱི་སྤྱོད་ཡུལ་དུ་གྱུར་ཅིག་ཅེས་བརྗོད་ན། དེ་བཞིན་དུ་འགྱུར་བས་སློབ་དཔོན་ཉིད་རྩལ་ཆེན་རྫོགས་པའི་སྐྱེས་བུ་ཤེས་རབ་ཀྱི་འཕང་མཐོ་བའི་མཛད་པའོ། །མཚན་བསྟན་པ་ནི། ལྟ་བ་ཕྲེང་བ་ཅེས་པ། དོན་དང་དཔེ་གཉིས་ལས་བཏགས་པ་སྟེ་བཤད་ཟིན་ཏོ། །རྫོགས་སོ་ཞེས་པ། ཚིག་དོན་མ་ལུས་པའི་ཐ་ཚིག་གོ། །ཞེས་སོ།། །།
༈ རང་བཞིན་རྫོགས་པ་ཆེན་པོའི་དོན། །ཏིལ་མར་བཞིན་དུ་ཆོས་ཀུན་ལ། །གསང་བ་བཞི་ཡིན་ཆོད་ནས་གབ། །སྟོན་བྱེད་དྲུག་པ་ཀུན་བཟང་གིས། །སྤྱི་ལུང་གསང་བའི་སྙིང་པོར་བསྟན། །ཐམས་ཅད་མཁྱེན་པའི་ཐུགས་རྗེ་ཡིས། །གང་ཟག་རས་ཆོད་ཅན་དོན་དུ། །བརྡའ་དང་ཟུར་གྱིས་སྦས་པ་ལས། །སྦྱངས་པ་མཐར་ཕྱིན་རྩལ་ཆེན་རྫོགས། །ལྷུན་གྲུབ་སྟོབས་མངའ་པདྨ་བས། །སྦས་པའི་དོན་རྣམས་འདི་རུ་བསྟན། །དེ་དོན་བཤེས་གཉེན་འགྲོ་བའི་མགོན། །བདེ་བར་གཤེགས་པའི་ཐུགས་དཀྱིལ་ན། །མཚོ་དྭངས་ཉི་ཟླ་གཟའ་སྐར་རམ། །ཉི་མའི་སྙིང་པོ་བཞིན་དུ་གསལ། །ཞབས་ཀྱི་རྡུལ་ལ་རེག་པ་ཡི། བན་ལྡོམ་དཔྱིད་ཆུང་དབྱར་རིང་ལ། །སྦྱངས་བསགས་མཐར་ཕྱིན་དཔོན་སྟོན་གྱིས། །གཞན་དོན་གཙོ་ཆེར་བསྐུལ་མ་བཏབ། །སྡེབས་སྦྱོར་སྤངས་ཏེ་ནུ་རུའི་ལུགས། །ཅི་ནུས་ཙམ་དུ་དབྱེས་པ་ལས། །ནོངས་པ་གོང་མ་རྣམ་ལ་བཤགས། །ངལ་བའི་དགེ་རྩལ་འགྲོ་བ་རྣམས། །འདི་དོན་རྟོགས་ནས་འབད་པ་ཡིས། །རིགས་བདག་ཉིད་དང་དབྱེར་མེད་ཤོག །དམ་མེད་རྣམས་དང་མ་འཕྲད་ཅིག ། ༈ ཐེག་པའི་འབྱུང་གནས་བསྟན་པའི་རྒྱ་མཚོ་ཆེ། །དོན་གྱི་བཅུད་འདུས་གསང་བའི་མན་ངག་ལེའུ། །རྟོགས་དཀའ་ཐེ་ཚོམ་ཞུས་པའི་ཚིག་བཀྲོལ་བ། །རྩལ་ཆེན་རྫོགས་པའི་སྐྱེས་བུས་དཀྱུས་སུ་བཀོད། །དུས་ཀྱི་མནར་བའི་འགྲོ་བའི་བློ་ངོ་ལ། །ལོན་པར་དཀར་བས་དཀྱུས་ཀྱི་ཚིག་སྦྲམ་རྣམས། །གསལ་བར་བྱས་ཀྱང་ཉིད་ཀྱིས་ཉིད་བཀྲོལ་བ། །མ་གཏོགས་གཞན་པའི་སྤྲོས་པ་ཕལ་ཆེར་བཅད། །འདི་ཉིད་རྟོགས་པས་རྒྱུད་དོན་མཐར་ཕྱིན་ཏེ། །ཡུལ་བྲལ་ཡེ་ཤེས་ཆེན་པོ་མངོན་གྱུར་ཤོག །ལྟ་བའི་ཕྲེང་བའི་བཤད་པ། རྒྱུད་དོན་རིན་པོ་ཆེ་སྣང་བྱེད་ཅེས་བྱ་བ་ཀཿབན་རྡོ་རྗེ་རྒྱལ་མཚན་གྱིས་མཛད་པ་རྫོགས་སོ། །
༈ ཨོཾ་སྭ་སྟི། གཞི་རྒྱུད་གདོད་ནས་རྣམ་དག་འོད་གསལ་གཤིས། །ཐབས་གྲོལ་རྟོགས་གོམས་བགྲོད་བྱེད་ལམ་གྱི་རྒྱུད། །འབྲས་རྒྱུད་ཉེར་ལྔའི་བདག་ཉིད་རྡོ་རྗེ་སེམས། །དབྱེར་མེད་གཏེར་ཆེན་བླ་མར་ཕྱག་བགྱིའོ། ༡།ཕྱོགས་བཅུའི་རྒྱལ་བ་སྲས་བཅས་མ་ལུས་པའི། །ཐུགས་བསྐྱེད་སྨོན་ལམ་པཎ་གྲུབ་ཞལ་འཛོམ་པས། །གངས་ལྗོངས་གསང་སྔགས་བསྟན་པའི་ཀླུང་རྡོལ་བ། །སྔ་འགྱུར་རྙིང་མ་ཞེས་བྱར་གྲགས་པ་སྟེ། ༢།དེ་ཡི་རིག་འཛིན་བརྒྱུད་པའི་ཕ་ནོར་དབྱིག །ཡོ་ག་གསུམ་གྱི་དོན་བསྡུས་རྩ་བའི་རྒྱུད། །སྒྱུ་འཕྲུལ་གསང་བའི་སྙིང་པོ་དེ་ཁོ་ན། །བཀའ་གཏེར་བསྟན་པ་རྒྱ་མཚོའི་ནང་གི་མཛོད། ༣།ཏནྟྲ་བཅོ་བརྒྱད་ལ་སོགས་རྒྱུད་ཀུན་ཀྱང་། །འདི་ལས་བྱུང་ཞིང་འདི་ལ་གཞོལ་བས་ན། །བསང་སྔགས་ཆུ་བོ་བཞི་ཡི་འབྱུང་གནས་ཏེ། །རྒྱུད་ཀྱི་རྒྱལ་པོ་ཐེག་པའི་ཡང་རྩེ་ཡིན། ༤། བསྟན་པའི་འབྱུང་ཁུང་ལུང་རྣམས་སྤྱི་ཡི་འགྲེལ། །རྒྱལ་བའི་དགོངས་ཕུག་འབྲས་བུའི་མཐར་ཐུག་པ། །དེ་བཞིན་གཤེགས་པ་ཐམས་ཅད་གཤེགས་པའི་ཤུལ། །རྣལ་འབྱོར་ཆེ་རྣམས་བགྲོད་པའི་ལམ་པོ་ཆེ། ༥།ཆེ་བ་བརྒྱད་ལྡན་གསང་བའི་སྙིང་པོ་ཡི། །གབ་པའི་མན་ངག་མཐའ་དྲུག་ཚུལ་བཞི་ཡི། །བཅིང་ཀུན་སྟོན་པ་རྡོ་རྗེའི་ཐུགས་མཛོད་ནས། །རྣམ་པར་འབྱེད་པོ་སངས༷་རྒྱས༷་གཉིས་པ་སྟེ། ༦།མན༷་ངག༷་ལྟ་བའི༷་ཕྲེང༷་བ༷་ཞེས་བྱར་གྲགས། །དེ་ཡང་མན་ངག་སྙན་བརྒྱུད་ཟབ་མོ་ནས། །རྒྱུད་དོན་འགྲེལ་མཛད་སྤོབ༷་པ༷་མཐའ༷་ཡས༷་ཏེ། །དེ་གསུངས་བདུད་རྩིའི་སྟོབས་རྩལ་རབ་རྒྱས་པ། ༧།གསང་བདག་དཔའ་བོ་རྡོ༷་རྗེ༷་རྒྱལ་མ༷ཚན༷་གྱིས། །ཕྱི་རབས་འགྲོ་ལ་བརྩེ་བ་ཆེན་པོ་ཡིས། །སྔ་ན་མེད་པའི་ལེགས་བ༷ཤད་འདི་ཕྱུངས་ཏེ། །སྔ་འགྱུར་བསྟན་པའི་ཉི་མ་གསལ་བར་བྱས། ༨།དེ་ཕྱིར་རིན་ཐང་ལྕི་བའི་ཆོས་ཀྱི་མཛོད། །འདི་ལ་ཆོས་སྤྱན་ལྡན་ཀུན་གཟིགས་མཛོད་དང་། །རྨོང་པའི་མུན་པ་དྲུང་ནས་འབྱིན་བྱས་ཏེ། །མཚན་ཉིད་གསུམ་པོ་མངོན་སུམ་རྟོགས་པར་ངེས། ༩།དེ་བས་ཕྱོགས་དུས་ཀུན་ཏུ་འཆད་སྤེལ་དང་། །ཐོས་བསམ་སྒོམ་པའི་རྣལ་འབྱོར་བྱེད་པོ་ཀུན། །འོག་མིན་གནས་སུ་གསང་བདག་སྟོན་འཁོར་དང་། །ཐ་མི་དད་པའི་ཕྲིན་ལས་དབང་འབྱོར་ཕྱིར། ༡༠།དད་དང་འདུན་པ་ལྷག་བསམ་དང་ལྡན་པས། །ཀཿཐོག་ཤར་གནས་སེངྒེ་གཡུ་རྫོང་དུ། །འབད་པས་སྤར་དུ་བཞེངས་པའི་ལེགས་ཚོགས་རྒྱུན། །སྙིང་པོའི་བསྟན་ལ་ཟུངས་སུ་སྨིན་པ་དང་། ༡༡།དཔལ་ལྡན་བླ་མའི་ཐུགས་དགོངས་ཡོངས་སུ་རྫོགས། །བསྟན་འཛིན་སྐྱེས་བུའི་ཞབས་པད་རྟག་ཏུ་བརྟན། །བསྟན་པའི་སྙིང་པོ་བཤད་དང་སྒྲུབ་པ་འཕེལ། །བསྟན་པ་ཕྱོགས་དུས་ཀུན་ཏུ་རྒྱས་གྱུར་ཅིག༡༢།བདག་དང་བདག་ལ་འབྲེལ་ཐོགས་སེམས་ཅན་ཀུན། །ལམ་མཆོག་ཟབ་མོ་འདི་ལ་སྤྱོད་པ་དང་། །འགལ་རྐྱེན་ཀུན་ཞི་མཐུན་རྐྱེན་ཕུན་ཚོགས་ཏེ། །དོན་གཉིས་འབྱོར་པ་རྒྱ་མཚོ་རྒྱས་པར་ཤོག༡༣།
ཅེས་པའང་འདི་ཉིད་ཀྱི་རྩ་བ་དང་འབྲེལ་པ་ཆོས་ཀྱི་འབྱུང་ཁུངས་བཅས་སྤར་དུ་བསྒྲུབས་ཅིང་ལེགས་པར་གྲུབ་པའི་ཚེ་སྤར་བྱང་སྨོན་ཚིག་བཅུ་གསུམ་ས་ཡི་གྲངས་ལྡན་འདི་ཉིད་སྔ་འགྱུར་བའི་གྲལ་འཐར་སྐྱེས་པའི་རྨོང་བཏུལ་གྱི་ན་བ་པདྨ་ཐུགས་རྗེའི་དབང་ཕྱུག་གཞན་ཕན་མཐའ་ཡས་པས་ལྕགས་ཕོ་འབྲུག་གི་ལོའི་ཧོར་ཟླ་གསུམ་པའི་ཡར་ཚེས་བཅུ་བཞི་ཉི་མ་མེ་བཞིའི་འགྲུབ་སྦྱོར་བཟང་པོ་དང་ལྡན་པའི་སྔ་དྲོའི་འཆར་བྲིས་པ་ཕྱོགས་དུས་ཀུན་ཏུ་དགེ་ལེགས་སུ་གྱུར་ཅིག །སརྦ་མངྒ་ལཾ། དགེའོ། །དགེའོ།། །།
གསལ་བཤད།
བཀུར་འོས་ཀློག་མཁན་ཡོངས་ཀྱི་གསེར་སྙན་ནོར་བུའི་བུ་གར་གུས་པས་ཞུ་གསོལ། ད་ལམ་དམན་པ་བདག་ལ་དུས་གསུམ་རྒྱལ་བ་ཀུན་ལས་ཀྱང་བཀའ་དྲིན་དང་ཐུགས་རྗེ་བླ་ན་མ་མཆིས་པ། སྙིགས་དུས་བསྟན་པའི་གསལ་བྱེད། ཡོན་ཏན་བྱེ་བའི་གཏེར་མཛོད་སྐྱབས་རྗེ་ཀཿཐོག་རིག་འཛིན་ཆེན་པོ་༧པདྨ་དབང་ཆེན་རིན་པོ་ཆེས་བཀའ་མངགས་ལྟར། རིན་ཐང་དང་བྲལ་བའི་སྙན་བརྒྱུད་ཁྲིད་ཆེན་བཅུ་གསུམ་གྱི་ལེགས་བཤད་འདི་དག་ལ་གཟིགས་ཀློག་བདེ་བའི་ཆེད་དུ། ང་ཚོས་ཡུན་རིང་གི་དུས་ཚོད་བེད་སྤྱད་དེ་འཕྲུལ་དེབ་འདི་གསར་དུ་བཟོས་པ་ཡིན་ལ། འཕྲུལ་དེབ་འདིར་འཁོད་པའི་གསུང་འབུམ་རྣམས་ལ་ཡི་གེའི་ཞུ་དག་བྱེད་སྟངས་ནི། སྔོན་ཆད་དཔར་དུ་བསྐོས་པའི་ཤིང་དཔར་དང་ལག་བྲིས་སོར་བཞག་བྱས་ནས་བཟོས་ཡོད་ལ། ཤིང་དཔར་དང་ལག་བྲིས་སུ་འཁོད་པའི་ཡི་གེ་དོགས་གནས་ཅན་རྣམས་འདིར་ཐིག་གི་ནང་དུ་དཔྱོད་ཅེས་བྲིས་ནས་དཔྱད་གཞིའི་ཚུལ་དུ་བཞག་ཡོད་པས་ཀུན་གྱིས་མཁྱེན་པར་འཚལ། གཞན་ཡང་འཕྲུལ་དེབ་འདིའི་སྒྲིག་སྟངས་སོགས་ཕྱོགས་གང་ཐད་ནས་མ་འཇོན་པ་དང་ནོར་འཁྲུལ་གྱི་ཆ་ཡོད་ངེས་པས་ཁྱེད་དྲན་དབང་གཟུར་གནས་རྣམས་ཀྱི་སྤྱན་སྔར་བཟོད་གསོལ་ཞུ་བ་དང་འབྲེལ། འདིས་ཀྱང་གསང་ཆེན་སྔ་འགྱུར་བའི་བསྟན་པ་རིན་པོ་ཆེའི་འཕྲིན་ལས་ཕྱོགས་སུ་སྤེལ་བ་ལ་ཅུང་ཟད་ཕན་